Z A P I S N I K
sa 6. sjednice Vijeća Gradske četvrti Peščenica - Žitnjak 
održane 16. studenoga 2021. u  Područnom uredu Peščenica-Žitnjak, Zapoljska 1 (I. kat - soba 115) s početkom u 18,00 sati

Nazočni članovi Vijeća: 
Nikola Zdunić, Darko Stošić, Antonija Komazlić, , Tomica Rižmarić, Lorena Sajković, Ljiljana Ivanac, Ramiza Memedi, Marijan Ćužić, Marija Klobučar, Dragan Vučić, Zdravko Čabraja, Matija Raos, Đurđica Radaković Groš, Marko Jelenčić, Mario Sobočan.

Sjednici nisu prisutni članovi Vijeća:
Ana Miloš, Zvonko Dumančić, Marko Korošec i Iris Veronika Ćelić. 

U radu sjednice sudjeluju voditelj Područnog odsjeka Peščenica-Žitnjak Gradskog ureda za mjesnu samoupravu, Boris Berber i stručni referenti za rad tijela mjesne samouprave Sanja Jančin i Mihaela Hrženjak.
Konstatira se da u radu sjednice sudjeluje 15 vijećnika čime su stečeni uvjeti za pravovaljano odlučivanje.
Prije utvrđivanja dnevnog reda, predsjednik Vijeća Nikola Zdunić otvara raspravu o zapisniku s 5. sjednice Vijeća Gradske četvrti Peščenica - Žitnjak. 
S obzirom da nema primjedbi, Vijeće jednoglasno verificira zapisnik s 5. sjednice.  
Na prijedlog predsjednika i provedenog glasovanja
Vijeće jednoglasno utvrđuje
[bookmark: _Hlk49872093]DNEVNI RED
1. Postupanja Komunalnog redarstva – IV. Područnog odsjeka Peščenica-Žitnjak u 2021.
2. Prijedlog zaključka o utvrđivanju prioriteta komunalnih aktivnosti za donošenje Plana komunalnih aktivnosti Gradske četvrti Peščenica-Žitnjak u 2022.
3. Prijedlozi zaključaka o davanju mišljenja po čl. 86. Statuta Grada Zagreba
4. Izvješća, pitanja i prijedlozi.

Ad 1)	Postupanja Komunalnog redarstva – IV. Područnog odsjeka Peščenica-Žitnjak u 2021.
Predsjednik Vijeća obrazlaže da je za ovu točku dnevnog reda na sjednicu pozvan voditelj IV. Područnog odsjeka komunalnog redarstva Peščenica-Žitnjak, Goran Jelavić te mu daje riječ.
Goran Jelavić uvodno upoznaje vijećnike s organizacijom Komunalnog redarstva prema kojoj je isto ustrojeno u 5 odsjeka komunalnog redarstva od  kojih IV. Područni odsjek obuhvaća 4 gradske četvrti: Sesvete, Donju i Gornju Dubravu i Peščenicu-Žitnjak. 
Unutar Sektora za komunalno i prometno redarstvo ustrojeno je i Prometno redarstvo koje je nadležno za problematiku prometa u mirovanju te Poljoprivredno redarstvo nadležno za održavanje poljoprivrednog zemljišta. 
Ističe da su postupanja Komunalnog redarstva na području Gradske četvrti Peščenica-Žitnjak prilično dinamična i zahtjevna sa stajališta problematike komunalnog reda. Rubni dio Četvrti, koji je i rubni dio cijelog grada, udaljen je od ruralnih dijelova i tu su vrlo kompleksni problemi, naročito sa stajališta nepropisnog odlaganja komunalnog otpada. Uz to se javlja i svakodnevna komunalna problematika koja ometa život građana počevši od nepropisnog parkiranja na zelenim površinama, oštećenja ulica, nepropisnog odlaganja otpada uz spremnike, vođenje pasa bez povodca, zapuštena dvorišta i ruševni objekti koji su nakon potresa izgubili svoja statička svojstva itd. Problemi su kompleksni i dinamični. 
Na pitanje vijećnice Ljiljane Ivanac o brojnom stanju zaposlenih, odgovara da je trenutno u PU Peščenica (koji su zaduženi za GČ Peščenicu-Žitnjak) zaposleno 8 djelatnika od kojih je jedna djelatnica na dugotrajnom bolovanju. Jedan komunalni redar obavlja administrativne poslove, tako da preostaje 6 djelatnika koji obavljaju terenski posao. 
Na pitanje predsjednika Vijeća o radnom statusu zaposlenih gosp. Jelavić odgovara da su od osam zaposlenih, dva djelatnika zaposlena na određeno vrijeme do 31.12. Povratnu informaciju o daljnjem angažmanu nema. 
Napominje da bi prema europskoj normi jedan komunalni redar trebao servisirati cca 5000 stanovnika, što znači da bi ih u Gradu Zagrebu trebalo biti oko 200, a njih trenutno ima 70.
Na području ove četiri gradske četvrti za koje je nadležan IV. Područni odsjek sa cca 200.000 stanovnika, raspoređeno je 18 djelatnika (od kojih su 3 na dugotrajnom bolovanju), a sama GČ Sesvete prostire se u dužini cca 30 km. Pokušava se servisirati sve, ali je vrlo zahtjevno. 
S obzirom da je primio zahtjev sa  dvanaest pitanja vijećnika o radu Komunalnog redarstva, spreman je o svakom pojedinačno razgovarati, s time da je na jedan dio već uvodno odgovoreno.

Ad 1) Na pitanje postoji li kalendar odn. plan obilazaka terena od strane komunalnih redara gospodin Jelavić odgovara da postoji dinamika u smislu obveze svakodnevnih obilazaka i postupanja po zaprimljenim prijavama. Uz sve to komunalni redari moraju obavljati i  administrativne poslove, što im skraćuje vrijeme provedeno na terenu, tako da u toku jednog dana provedu na terenu maksimalno 4 sata.
Komunalni redari rade u 3 smjene, vikendom, praznicima itd. i organizacijski je teško urediti plan obilazaka i točan raspored jer je rad jako podložan promjenama.  
Ad 2) Po pitanju načina zaprimanja prijava o komunalnim nepravilnostima iste se primaju dojavama na telefon, mailom, dolascima u PU, putem pisarnice ili aplikacije MojZagreb koju koriste građani. 
Ističe da je Komunalno redarstvo, što se tiče utvrđivanja prioriteta u postupanju, otvoreno za suradnju s Vijećem Gradske četvrti u smislu da ako npr. Vijeće predloži da je prioritet rješavanje komunalnog otpada, a tek onda psi bez povodaca – može se dogovorom utjecati na prioritete i sve ukomponirati. 
Na pitanje koliko prijava su dobili ove godine odgovara da on osobno mjesečno u pisanom obliku obradi minimalno 300 prijava, znači godišnje cca 3500 do 4000 prijava, a ostali komunalni redari odrađuju dio prijava koji im dolazi direktno i to je cifra od cca 50-70, što bi na 18 komunalnih redara u IV. Odsjeku bilo cca 1500 odrađenih prijava. 
Ad 3) U odgovoru na pitanje što se dešava s prijavama građana, gospodin Jelavić naglašava da od  prijava i upita koji dolaze od strane građana, vijeća MO i Vijeća GČ u nadležnost Komunalnog redarstva spada možda 30%, a sve ostalo je u nadležnosti Državnog inspektorata, podružnica Zagrebačkog holdinga, policije te prometnog ili poljoprivrednog redarstva. 
Svi nenadležni upiti prosljeđuju se na postupanje nadležnim tijelima.
[bookmark: _GoBack]Nakon što provede propisani postupak, Komunalno redarstvo prosljeđuje  naloge na nadležno rješavanje, ali nema nikakve ovlasti kontrolirati neko drugo nadležno tijelo kada će nešto biti obavljeno.  
Ad 4) Što se tiče pitanja o tome kako se  postupa kada se uoči ili dobije prijava o krupnom otpadu na zelenoj površini odgovara da se nalog za uklanjanje upućuje Čistoći ako je otpad na javnoj površini, a ako je na privatnoj parceli nalog ide prema vlasniku zemljišta. Građanin je odgovoran za otpad na svojoj parceli bez obzira tko je otpad tamo ostavio.
U izlaganje se uključuje vijećnica Đurđica Radaković Groš pitanjem jesu li imali prijava za nelegalno odlaganje otpada u Ivanjoj Reci, iza crkve prema GOK-u. Naime, zaprimljen je odgovor Hrvatskih voda kako na tom području ima parcela koje nisu u državnom vlasništvu, što znači da nisu u nadležnosti Inspekcije za zaštitu okoliša pa je zanima je li Komunalno redarstvo i tamo postupalo.
Ističe da se sada radi pritisak za rješavanje ovog problema s obzirom da nadležno Ministarstvo nije reagiralo,  ali kako se utvrdilo da postoji dio na kojem nemaju ingerenciju očekuje se i od Komunalnog redarstva da riješi svoj dio.  
Goran Jelavić odgovara da je bilo postupanja, ali s obzirom da se radi o ogromnim količinama, do sada su te postupke vodila dva komunalna redara iz ureda u Jagićevoj 31 i bili zaduženi isključivo za te poslove. U 2019/2020. oni su za rješavanje ove problematike vodili  upravne postupke. 
Postoje dva načina rješavanja – ako se od strane komunalnog  redarstva vodi upravni postupak to treba netko izvršiti – do sada je tvrtka Eko-flor imala ugovor za te poslove i oni bi mogli odvesti cca 3% odložene količine otpada, a sada je za to zadužena Čistoća koja zbog određenih organizacijskih razloga ne može odraditi ni svoj dio. Kao primjer navodi odlagalište otpada na javnoj površini u  III. Strugama čije su čišćenje bezuspješno već dvadesetak puta zatražili od Čistoće. Postavljali su se tamo new jersey blokovi, kamere, rampe, ali je tvrtka Strabag tražila njihovo uklanjanje radi pristupa. Sada se sve opet vrti u krug. 
Vijećnik Zdravko Čabraja postavlja pitanje što će se učiniti po pitanju čišćenja neuredne, zapuštene parcele u Ulici Lucijana Kordića, uz Adidas. Komunalni redari su obišli teren i ustanovili da je parcela u stvari poljoprivredno zemljište i o tome je obaviješteno Poljoprivredno redarstvo. Od njih do sada nije dobiven nikakav odgovor, a parcela i dalje stoji zapuštena, puna smeća  i leglo raznih glodavaca i gmizavaca. 
Predsjednik Vijeća – odgovara da će se poslati požurnica za rješavanje. 
Ad 5) Što se tiče utvrđivanja identiteta i kažnjavanja počinitelja isti se djelomično može utvrditi kamerama na lokacijama na kojima su postavljene ili policija može dojaviti da je uočila počinitelja i u tom slučaju Komunalno redarstvo to može procesuirati. Zakon ne dozvoljava dojave počinitelja od strane građana nego samo od policije i to se smatra propisno utvrđenim identitetom počinitelja. 
Na pitanje vijećnice Ljiljane Ivanac mogu li se dobiti povratne informacije o prijavama koje su zaprimljene u Komunalnom redarstvu, odgovara da se uvijek može dobiti informacija o statusu rješavanja i to samo u smislu da je Komunalno redarstvo u pojedinom slučaju  postupilo u skladu sa svojim ovlaštenjima, ali informacija o kažnjavanju pojedinog počinitelja ne može biti javno dostupna zbog zaštite osobnih podataka. 
Ad 6) Po pitanju ovlasti u sankcioniranju neurednih dvorišta, Goran Jelavić ističe da je Komunalno redarstvo nadležno samo za onaj dio koji se nalazi uz javnu površinu. Dakle samo onaj dio koji je vidljiv s ceste i nogostupa mora biti uredan i održavan.  
Vijećnica Ljiljana Ivanac postavlja pitanje što je s objektima u izgradnji ili napuštenim kućama u čijim je dvorištima odložen otpad. Takvih primjera ima puno, konkretno navodi ugao Ivanićgradske – Turopoljske ulice na kojoj se  gradi privatna kuća, a  unutar posjeda su, uz sam nogostup, odložene vreće s građevinskim otpadom koji se povećava. 
G. Jelavić odgovara da je na razini cijelog Grada za takve objekte zadužen komunalni redar Robertino Vučković (koji sjedi u uredu u Podsusedu) i nadležan je za sve poslove sukladno građevinskoj inspekciji. On preuzima postupke vezane uz objekte koji nisu dovršeni tako da se ne vodi odvojeni postupak vezan za neku komunalnu nepravilnost nego se, radi ekonomičnosti, sve rješava u istom postupku.
S obzirom da takvih predmeta ima puno, predsjednik Vijeća GČ predlaže da se konkretne lokacije dojave na mail Komunalnog redarstva pa će voditelj odgovoriti što je po tim konkretnim pitanjima poduzeto u ovom Odsjeku, a što se vodi kod drugih tijela.
Ad 7) Po pitanju nepropisnog odlaganja otpada uz kontejnere  gosp. Jelavić odgovara da je, sukladno Odluci o komunalnom redu, Čistoća nadležna za čišćenje i odvoz otpada uz spremnike pa nema potrebe da to ide preko Komunalnog redarstva.
Ad 8) Što se tiče pitanja o neregistriranim vozilima na javnim površinama odgovara da se takva vozila prijavljuju Redarstvu. Za odvoz vozila nadležan je Zagrebparking, ali u posljednje vrijeme imaju tehničkih problema tako da se vozila ne odvoze redovito. Može se prijaviti samo neregistrirano vozilo na javnoj površini, a na privatnoj parceli ne. 
Ad 9) Po pitanju ovlasti Komunalnog redarstva da kontrolira postoji li odobrenje za gradnju garaža i dr. objekata na javnim površinama (konkretno u Turopoljskoj ulici), g. Jelavić odgovara da se kontrolira legalnost gradnje, ali se mora utvrditi je li nešto u nadležnosti komunalnog redara (Vučković) koji kontrolira isto s aspekta građevinske inspekcije ili je u nadležnosti same građevinske inspekcije. Što se tiče konkretnih gradnji garaža, postupalo se već nekoliko puta i time se bavi građevinska inspekcija.  
Ad 10) Na pitanje ima li Komunalno redarstvo nadležnost za rješavanje problema odlaganja krupnog otpada na zemljištu uz cestu, koje se u katastru vodi  kao javno dobro vode ( konkretno u MO Savica Šanci – u Žažinskoj i Kuševačkoj ulici) Goran Jelavić odgovara da je trenutno u postupku uređivanje nasipa, tzv. „stope“, prilikom koje se u  nasip ugrađuje građevinski otpad, pun kamenja i šute, tako da bi se trebalo utvrditi radi li se o tome. Ako je zaista odložen komunalni otpad trebalo bi javiti točnu lokaciju. 
Ad 11) Po pitanju uklanjanja grafita s fasada zgrada odgovara da uklanjanje trebaju riješiti same zgrade. Vlasništvo, prava i obveze su u nadležnosti zgrade pa vlasnici mogu biti i kažnjeni ako su dobili nalog za uklanjanje, a nisu isto izvršili.  
Ad 12) Što se tiče ovlasti za održavanje komunalnog reda u prostoru tržnice Volovčica g. Jelavić odgovara da je Grad tržnice dao na upravljanje podružnici ZGH, Zagrebačke tržnice. Zagrebačke tržnice dužne su prostor tržnice, izloge, kioske održavati urednima i funkcionalnima, a ukoliko to ne obavljaju komunalno redarstvo ih može kazniti.  
Zaključno ističe da je Komunalno redarstvo otvoreno za suradnju s vijećnicima i poziva na aktivno uključivanje u rad redarstva.
Predlaže vijećnicima ukoliko zaprime neku pritužbu građana da sami procijene je li nešto zaista potrebno i hitno, kako se ured ne bi zatrpavao nepotrebnim stvarima. 

Vijećnici mogu konkretna pitanja i prijave o nepravilnostima uputiti na mail goran.jelavic@zagreb.hr ili centralni mail redarstvo@zagreb.hr.



Ad 2)	Prijedlog zaključka o utvrđivanju prioriteta komunalnih aktivnosti za donošenje Plana komunalnih aktivnosti Gradske četvrti Peščenica-Žitnjak u 2022.
Predsjednik Vijeća ističe da su svi vijećnici u materijalima za sjednicu primili Prijedlog zaključka o utvrđivanju prioriteta komunalnih aktivnosti za donošenje Plana komunalnih aktivnosti Gradske četvrti Peščenica-Žitnjak u 2022. koji je izrađen na osnovi prijedloga vijeća mjesnih odbora. Otvara raspravu. 
S obzirom da nema primjedbi ni novih prijedloga, Prijedlog zaključka se stavlja na glasovanje te se utvrđuje da Vijeće, jednoglasno, donosi

Z a k lj u č a k
o utvrđivanju prioritetnih aktivnosti za donošenje Plana komunalnih aktivnosti Gradske četvrti Peščenica-Žitnjak u 2022.
(Zaključak je prilog zapisniku)
Ad 3) Prijedlozi zaključaka o davanju mišljenja po čl. 86. Statuta Grada Zagreba
Predsjednik Vijeća napominje kako su vijećnici u svojim materijalima za navedenu točku primili materijale i prijedloge zaključaka o davanju mišljenja po čl. 86. st. 2. Statuta Grada. 

Otvara se rasprava i glasovanje  o svakom pojedinačnom prijedlogu zaključka.
3a) 	Vijeće, bez rasprave,  jednoglasno donosi
Z A K LJ U Č A K
o davanju mišljenja o Prijedlogu odluke o donošenju  
Urbanističkog plana uređenja Groblje Granešina

	1.
	Vijeće Gradske četvrti Peščenica - Žitnjak daje pozitivno mišljenje o Prijedlogu odluke o donošenju Urbanističkog plana uređenja Groblje Granešina.


	2.
	Ovaj će zaključak biti upućen Stručnoj službi gradonačelnika.



3b)	Predsjednik Vijeća predlaže da se Vijeće negativno izjasni o Nacrtu prijedloga Odluke o izradi izmjena i dopuna Detaljnog plana uređenja Ilica-Preobraženska-Preradovićev trg-Varšavska-Gundulićeva iz razloga što izmjena Detaljnog plana predviđa da više ne postoji prolaz kroz blok, a upravo je taj prolaz utvrđen kao javni interes i bio osnova na kojoj se dobilo pravo na gradnju.
Prijedlog o davanju negativnog mišljenja daje se na glasovanje nakon čega se utvrđuje da je Vijeće jednoglasno donijelo 
Z A K LJ U Č A K
o davanju mišljenja o Nacrtu prijedloga Odluke o izradi izmjena i dopuna Detaljnog plana uređenja Ilica-Preobraženska-Preradovićev trg-Varšavska-Gundulićeva

	1.
	Vijeće Gradske četvrti Peščenica - Žitnjak daje negativno mišljenje o Nacrtu prijedloga Odluke o izradi izmjena i dopuna Detaljnog plana uređenja Ilica-Preobraženska-Preradovićev trg-Varšavska-Gundulićeva.


	2.
	Ovaj će zaključak biti upućen Stručnoj službi gradonačelnika.



3c)	Predsjednik Vijeća predlaže da se Vijeće negativno izjasni o Prijedlogu izmjena i dopuna UPU-a Savska Opatovina obrazlažući da se ovdje radi o velikoj izgradnji, narušava se jedan ruralni karakter tog područja, a i Vijeće Gradske četvrti Stenjevec se izjasnilo protiv,  što također treba uzeti u obzir.
Prijedlog o davanju negativnog mišljenja daje se na glasovanje nakon čega se utvrđuje da je Vijeće jednoglasno donijelo 
Z A K LJ U Č A K
o davanju mišljenja o Prijedlogu odluke o izradi izmjena i dopuna 
Urbanističkog plana uređenja Savska Opatovina

	1.
	Vijeće Gradske četvrti Peščenica - Žitnjak daje negativno mišljenje o Prijedlogu odluke o izradi izmjena i dopuna Urbanističkog plana uređenja Savska Opatovina.


	2.
	Ovaj će zaključak biti upućen Stručnoj službi gradonačelnika.



3d)	Vijeće, bez rasprave,  jednoglasno donosi
Z A K LJ U Č A K
o davanju mišljenja o Prijedlogu odluke o izradi 
Urbanističkog plana uređenja Groblje Donji Dragonožec

	1.
	Vijeće Gradske četvrti Peščenica - Žitnjak daje pozitivno mišljenje o Prijedlogu odluke o izradi Urbanističkog plana uređenja Groblje Donji Dragonožec.


	2.
	Ovaj će zaključak biti upućen Stručnoj službi gradonačelnika.



3e)	Vijeće, bez rasprave,  jednoglasno donosi
Z A K LJ U Č A K
o davanju mišljenja o Prijedlogu Programa asfaltiranja 
nerazvrstanih cesta I. reda na području Grada Zagreba u 2022.

	1.
	Vijeće Gradske četvrti Peščenica - Žitnjak daje pozitivno mišljenje o Prijedlogu Programa asfaltiranja nerazvrstanih cesta I. reda na području Grada Zagreba u 2022..


	2.
	Ovaj će zaključak biti upućen Stručnoj službi gradonačelnika.



3f)	Predsjednik obrazlaže da je Vijeće na prošloj sjednici donijelo svoj Zaključak o prijedlogu aktivnosti na području Gradske četvrti za donošenje Programa građenja i održavanja KI na području Grada Zagreba u 2022. te bi sada, iz proceduralnih razloga, bilo potrebno odbiti primljeni Prijedlog Programa građenja komunalne infrastrukture na području Grada Zagreba u 2022. 
Prijedlog se stavlja na glasovanje te se utvrđuje da je jednoglasno donesen
Z A K LJ U Č A K
o davanju mišljenja o Prijedlogu Programa građenja komunalne infrastrukture na području Grada Zagreba u 2022.
1. Vijeće Gradske četvrti Peščenica - Žitnjak daje negativno mišljenje o Prijedlogu Programa građenja komunalne infrastrukture na području Grada Zagreba u 2022., Gradskog ureda za prostorno uređenje, izgradnju Grada, graditeljstvo, komunalne poslove i promet, od 22. listopada 2021.
2. Ovaj će zaključak biti upućen Gradskom uredu za prostorno uređenje, izgradnju Grada, graditeljstvo, komunalne poslove i promet.   


Ad 4 ) Izvješća, pitanja, prijedlozi

Predsjednik poziva vijećnike na sudjelovanje u ovoj točci dnevnog reda.

Vijećnik Darko Stošić predlaže da se od nadležnih tijela zatraži informacija kada će krenuti postupak izrade novog GUP-a, kao strateškog dokumenta za razvoj Grada Zagreba. 

Vijećnik Zdravko Čabraja postavlja tri pitanja: 
· što je s premještanjem kamere za nadzor navoženja otpada s trenutne lokacije  na autobusnom okretištu kod Crkve u Ivanjoj Reci na drugu s koje će se lakše nadzirati vozila koja nelegalno odlažu otpad? 
· postavlja pitanje u kojoj je fazi postupak izgradnje Baranjskog odvojka za koji je Grad izradio projektnu dokumentaciju, izdana je lokacijska dozvola, izrađena parcelacija i u 1. mjesecu ove godine predmet je bio u fazi dogovora s vlasnikom susjedne parcele? 
· Što je s izdavanjem rješenja za prometno ogledalo u Ivanjorečkoj cesti kod k.br. 100 i 102 koje je već davno zatraženo od strane Vijeća MO Ivanja Reka? 

Vijećnica Đurđica Radaković Groš nastavno na zaključke prošle sjednice vezane uz otpad, postavlja pitanje jesu li isti upućeni nadležnim tijelima i je li stigao kakav odgovor. Upozorava da je Vodovodna inspekcija utvrdila nadležnost Inspekcije za zaštitu okoliša, oni će proslijediti prijavu, ali bi Vijeće o tome trebalo brinuti, tražiti odgovore i informacije što se događa.
Voditelj Odsjeka, Boris Berber odgovara da su svi zaključci upućeni, ali još nije zaprimljen nikakav odgovor. Trebalo bi ostaviti vremena do kraja godine i u slučaju da se do tada ne odgovori poslati požurnice. 
Vijećnik Darko Stošić – predlaže da se predmet pošalje Odboru za zaštitu okoliša Gradske skupštine.
Nastavno na dogovor s prošle sjednice da se pronađe način smanjivanja  dnevnog reda vezanog uz mišljenja po čl. 86. Statuta, predsjednik Vijeća predlaže opciju da se prije sjednice mailom dostave izdvojene točke za koje on smatra da nisu problematične, da su tehničke i da Vijeće nema neka politička razilaženja oko toga. Te bi točke išle u dnevni red na raspravu i glasovanje, a za ostale prijedloge smatra se da se Vijeće pozitivno očitovalo ako o njima nije ni odlučivalo.
Vijećnici bi onda na sjednici kod utvrđivanja dnevnog reda imali mogućnost vraćanja pojedinog prijedloga u dnevni red na raspravu. Na taj način dosta bi se skratio proces izjašnjavanja o točkama koje nas se ne tiču. 
Nakon kratkog dogovora o terminu iduće sjednice, koja bi trebala biti u prvom tjednu 12. mjeseca, predsjednik Vijeća zaključuje sjednicu u 19.00 h.


Zapisnik vodile:

Sanja Jančin

Mihaela Hrženjak

